AIŠKINAMASIS MEMORANDUMAS

Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.

Raštu (jį Komisija užregistravo 2021 m. vasario 25 d.) Vengrija prašė leidimo ir toliau taikyti priemonę, kuria nukrypstama nuo PVM direktyvos 26 straipsnio 1 dalies a punkto ir 168 bei 168a straipsnių, ir teisę į PVM atskaitą taikyti tik tam tikrų lengvųjų automobilių, naudojamų ne tik verslo reikmėms, išperkamajai nuomai. Kartu su prašymu pateikta ataskaita, kurioje pateikta procentinės dalies, kuria numatoma apriboti teisę į atskaitą, peržiūra.

Vadovaudamasi PVM direktyvos 395 straipsnio 2 dalimi, 2021 m. balandžio 7 d. raštais Komisija apie Vengrijos prašymą pranešė kitoms valstybėms narėms. 2021 m. balandžio 8 d. raštu Komisija pranešė Vengrijai turinti visą informaciją, būtiną prašymui įvertinti.

1.PASIŪLYMO APLINKYBĖS

•Pasiūlymo pagrindimas ir tikslai

PVM direktyvos 168 ir 168a straipsniuose numatyta, kad apmokestinamasis asmuo turi teisę atskaityti PVM, mokėtiną už apmokestinamiesiems sandoriams įsigytas prekes ir paslaugas. Tos direktyvos 26 straipsnio 1 dalies a punkte nustatytas reikalavimas į PVM apskaitą įtraukti veiklai skirto turto dalį sudarančių prekių naudojimą apmokestinamojo asmens arba jo darbuotojų asmeninėms reikmėms arba, platesne prasme, kitoms nei to asmens verslo reikmėms, kai PVM už šias prekes galėjo būti visiškai arba iš dalies įtrauktas į atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms.

Lengvųjų automobilių atveju šią sistemą taikyti sudėtinga, visų pirma todėl, kad sunku nustatyti, kada automobiliai naudojami asmeninėms, o kada – verslo reikmėms. Kai automobilių naudojimo duomenys yra registruojami, įmonei ir administratoriui tenka papildoma našta, nes juos reikia tvarkyti ir tikrinti.

Pagal PVM direktyvos 395 straipsnį valstybės narės, siekdamos supaprastinti PVM surinkimo procedūrą arba užkirsti kelią tam tikrų formų mokesčių slėpimui ar vengimui, gali taikyti priemones, kuriomis nukrypstama nuo PVM direktyvos nuostatų, jeigu tas priemones patvirtino Taryba.

Dabar Vengrijai pagal Tarybos įgyvendinimo sprendimą (ES) 2018/1493 leidžiama iki 50 % apriboti teisę atskaityti PVM, taikomą išlaidoms, susijusioms su lengvųjų automobilių, kurie naudojami ne vien verslo reikmėms, išperkamąja nuoma, ir atleisti apmokestinamuosius asmenis nuo prievolės laikyti, kad tokių lengvųjų automobilių naudojimas ne verslo reikmėms yra paslaugų teikimas. Lengvieji automobiliai, kuriems taikoma ši priemonė – motorinės transporto priemonės, kuriomis gali būti vežami ne daugiau kaip devyni asmenys ir kurių didžiausioji leidžiamoji masė neviršija penkių tonų. Prekėms vežti skirtoms transporto priemonėms, specialios paskirties transporto priemonėms (t. y. autokranams, priešgaisriniams automobiliams, automobilinėms betonmaišėms), transporto priemonėms, kuriomis gali būti vežami dešimt arba daugiau kaip dešimt asmenų, traktoriams ir priekaboms teisės į PVM atskaitą apribojimas nėra taikomas – šioms transporto priemonėms taikomos įprastinės taisyklės. Apmokestinamieji asmenys, nenorintys taikyti 50 % atskaitos apribojimo ir norintys taikyti PVM atskaitą iki tam tikros faktinio naudojimo verslo reikmėms dalies, gali tai daryti, jei turi išsamių įrodymų apie išperkamosios nuomos būdu įsigytų lengvųjų automobilių naudojimą verslo reikmėms. Šis Tarybos įgyvendinimo sprendimas nustoja galioti 2021 m. gruodžio 31 d.

Vengrija paprašė pratęsti leidimą riboti pirminę teisę į atskaitą nustatyta vienodo dydžio procentine norma, kad įmonėms nereikėtų tvarkyti mokesčių už naudojimą asmeninėms reikmėms apskaitos. Vengrija informavo Komisiją, kad priemonės pratęsimo pagrindas yra iš esmės tas pats, kaip apibūdinta ankstesniame prašyme. Vengrija patvirtina, kad specialioji priemonė davė teigiamų rezultatų tiek bendrovėms, tiek mokesčių administratoriams, ir tuo toliau grindžiamas nukrypti leidžiančios nuostatos taikymas. Pagal Tarybos įgyvendinimo sprendimo 2018/1493 5 straipsnį Vengrija taip pat pateikė PVM atskaitai taikomos procentinės dalies ataskaitą. Vengrijos nuomone, taikomas procentinės dalies apribojimas (50 %) tebėra tinkamas. Remiantis pateiktais duomenimis, apskaičiuota, kad išperkamosios nuomos būdu įsigytų bendrovių automobilių naudojimo asmeninėms reikmėms mastas 2016–2019 m. laikotarpiu svyravo nuo maždaug 43 % iki 53 %. Kadangi įvertis grindžiamas netiesioginiais įrodymais ir prielaidomis, jis gali būti per didelis, todėl Vengrija mano, kad tinkamiausia yra 50 % pirkimo PVM atskaitos riba. Be to, mokesčių administratoriaus atliktų patikrinimų patirtis parodė, kad didžioji dauguma (maždaug 90–95 %) tikrintų apmokestinamųjų asmenų taiko privalomą 50 % atskaitos proporciją. Vengrijos teigimu, akivaizdu, kad taip jie atleidžiami nuo pareigos tvarkyti detalią apskaitą ir kad 50 % naudojimo privatiems poreikiams norma yra pakankamai artima praktikai.

Atsižvelgiant į teigiamą specialiosios priemonės poveikį mokesčių mokėtojų ir mokesčių administratoriaus administracinei naštai, siūloma leisti taikyti nukrypti leidžiančią priemonę dar vieną ribotą laikotarpį – iki 2024 m. gruodžio 31 d. Bet koks prašymas pratęsti priemonės taikymą turėtų būti pateikiamas kartu su ataskaita, į kurią įtraukta taikomos procentinės dalies peržiūra, ir nusiųstas Komisijai iki 2024 m. kovo 31 d.